Påskehete i Syden! 
Slaps, grått og 2 grader her hjemme i påsken - eller 25 grader på beachen? Valget er ditt. Joda, det er noen småting som holder oss tilbake fra å hoppe på første fly, for eksempel skyhøye renteutgifter og en historisk svak krone. Men ser vi bort fra det, bør det ikke være noe som stopper deg fra å søke lykken utenlands i påsken. For mens vinteren er på retur i Norge, har de sydlige delene av kontinentet en sommerlig helg i vente, melder nemlig meteorologisk institutt.  – Det er ganske vanlig, dessverre, sier vakthavende meteorolog Geir Ottar Fagerli om påskekontrastene. Tar du påskeferien i Syden? Ta kontakt med VGs journalist her. Men skal hele påsken være varm og solfylt, må vi derimot flytte oss litt rundt i Europa.  Ifølge værutsiktene meteorologene kommer med, bør vi legge det opp slik:  – Den siste helgen er det uvanlig varmt østover som i Italia, Hellas, Østerrike og Ungarn forklarer metereolog Fagerli.  Her hjemme er det få værglimt å se frem til i påsken. I Nord er det tørt og kaldt vær, mens på Østlandet er det veldig variabelt. Det er på vestlandet vi ser mest sol i løpet av uken. – I år har vi tidlig påske, det er ofte litt dårlig påskevær da. Det er ofte bedre når vi er litt ut i april.  I fjor var påskeuken i april, og det var i tillegg mye sol over store deler av landet. Det minnet er det best å glemme før vi pakker bilen og kjører til fjells i år. Det blir nemlig lite sol i store deler av Sør-Norge, og mye nedbør. Og som vanlig,  er det større sjans for snø når du kommer deg unna kysten og opp i høyden. – Når får vi sett solen mer enn enn bare ved et glimt? –  Det er ikke noe stabilt høytrykk i vente med det første. Det eneste lille halmstrået vi har hvis du vil ha vår, er at det ligger an til å komme milde luftmasser i slutten av påsken - når vi nærmer oss april. Da kan det komme opp i 10-15 grader. Skyer, men mildere tendenser, avslutter metereologen.
Meteorologisk institutt melder om sommerlige temperaturer i sørlige deler av Europa til påske. Anbefaler å besøke Middelhavet, Hellas, Italia og Budapest for sol og varme. Lite sol og mye nedbør ventes i sør-Norge til påske.